VEGA præsenterer

**Kultbandet Bauhaus fejrer bagkataloget i VEGA**

*Bauhaus-medlemmerne Peter Murphy og David J slipper 40års gotisk rock løs på Store VEGAs scene tirsdag den 11. december.*

Få bands har været ligeså stilskabende og evig kilde til inspiration som britiske Bauhaus.   
Selvom bandet havde en forholdsvis kort levetid, har deres indflydelse været enorm. Sammen med bands som Joy Divison, Tones on Tail, Siouxie and The Banshees samt The Cure har de været med til at tegne scenen for goth-rocken, der udsprang af post-punken i de sene 70’ere.

Bauhaus startede deres karriere i 1978 i Northhampton og debuterede med singlen (og måske deres største hit) ”Bela Lugosi’s Dead” få måneder efter de startede. De var blevet samlet op af det legendariske indie-pladeselskab Small Wonder Records, der blandt andre også husede The Cure.   
  
Herefter gik det hurtigt. Bandet signede med 4AD, udgav flere singler samt debuten *In The Flat Field*, som høstede store roser og stadig står som et monumentalt værk i musikhistorien.   
  
Kort herefter voksede Bauhaus ud af 4AD og blev opsnappet af moderselskabet Beggars Banquet Reords. Her udgav de to albums inden en lang pause. I 2018 udkom bandets seneste album *Go Away White*, som markerede en foreløbig ende på Bauhaus i det originale line up.

Bauhaus har haft stor indflydelse på bands som Type O Negative, Marilyn Manson, Nine Inch Nails, Skinny Puppy, The Cult og Smashing Pumpkins. Også nyere artister så som Ariel Pink, Interpol og TV On The Radio har åbent erklæret deres tilhørsforhold til Bauhaus.

Vi ser frem til en aften i den introverte, romantiske og gotiske rocks tegn, når Peter Murphy for første gang siden 2006 står på Store VEGAs scene.

**Fakta om koncerten:**  
Bauhaus (UK)   
Tirsdag den 11. december kl. 20:00  
Store VEGA, Enghavevej 40, 1674 Kbh. V  
300 kr. + gebyr  
Billetsalget starter i dag via VEGAs hjemmeside og Ticketmaster.